Diari Oficial de la Generalitat Valenciana


Sumari del DOGV 8511, del 22-03-2019 (2019/2752)

RESOLUCIÓ de 8 de març de 2019, de la Direcció General de Justícia, per la qual es determina l'entrada en funcionament de les unitats processals de suport directe i del Servei Comú Processal d'Execució del partit judicial de Mislata.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8511

Data del DOGV
:   22-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2752


Data del document
:   08-03-2019

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 8 de març de 2019, de la Direcció General de Justícia, per la qual es determina l'entrada en funcionament de les unitats processals de suport directe i del Servei Comú Processal d'Execució del partit judicial de Mislata. [2019/2752]  
L'Ordre 5/2017, de 2 de febrer, de la Conselleria de Justícia, Administració Pública, Reformes Democràtiques i Llibertats Públiques, per la qual es completa el disseny, estructura i organització de l'Oficina Judicial en la Comunitat Valenciana i es creen els serveis comuns processals d'ordenació del procediment i d'execució, faculta el titular de l'òrgan directiu que tinga assumides les competències en matèria de justícia, per a dictar les disposicions necessàries en aplicació i desenvolupament del que es disposa en la referida ordre en l'àmbit de les seues competències.  
  
Estableix al seu torn que les unitats processals de suport directe i els serveis comuns processals creats per aquesta, entraran en funcionament en la data en la qual s'establisca per a cadascun d'aquests mitjançant resolució de la directora o el director general de la Generalitat, competent en matèria d'oficina judicial i fiscal.  
Així mateix disposa que en aquesta resolució es determinarà l'àmbit d'actuació i les funcions que efectivament assumeix de les previstes en la referida ordre.  
Per això, sobre la base dels antecedents exposats, resolc:  
  
Primer. Entrada en funcionament  
S'estableix el 28 de març de 2019 com a data d'entrada en funcionament de les unitats processals de suport directe i del Servei Comú Processal d'Execució del partit judicial de Mislata.  
  
Segon. Àmbit d'actuació i funcions de les unitats processals de suport directe i del Servei Comú Processal d'Execució  
1. Les unitats processals de suport directe assisteixen directament els jutges i magistrats del partit judicial i assumiran les funcions previstes en l'article 4 de l'Ordre 5/2017, de 2 de febrer, de la Conselleria de Justícia, Administració Pública, Reformes Democràtiques i Llibertats Públiques, per la qual es completa el disseny, estructura i organització de l'Oficina Judicial en la Comunitat Valenciana i es creen els serveis comuns processals d'ordenació del procediment i d'execució:  
  
a) Assistir els jutges i magistrats en l'elaboració de les resolucions d'admissió que els corresponguen o d'inadmissió de l'escrit iniciador del procés i en l'elaboració de la resolució de prova i la seua celebració en l'acte del judici.  
b) Donar suport en el dictat de qualsevol resolució limitativa de drets i en el dictat de les sentències, així com en el dictat de l'ordre general per a la seua execució.  
c) Donar suport en la resolució dels recursos interposats contra resolucions processals dels quals hagen de conéixer els jutges i magistrats.  
  
d) Gestionar la tramitació no atribuïda al servei comú d'ordenació del procediment en els partits en què existisca aquest servei comú. On no existisca, les unitats processals de suport directe assumiran tota la tramitació no reservada al servei comú d'execució.  
e) Assistir tècnicament i recolzar-los en l'elaboració de qualsevol altra resolució que els corresponga i en qualsevol altra funció que les lleis atribuïsquen als jutges i magistrats.  
2. El servei comú processal d'execució prestarà servei a tots els òrgans del partit judicial i assumirà les funcions previstes en article 10 de l'ordre referenciada en l'apartat anterior en l'ordre jurisdiccional civil:  
a) Tramitació i resolució de les incidències a esmenar derivades de l'examen de la demanda executiva pel jutge o magistrat i qüestions processals prèvies a l'admissió.  
b) Tramitació o gestió de la sol·licitud inicial d'execució provisional i parcial.  
c) Substanciació d'incidències processals.  
d) Tramitació de totes les actuacions i diligències necessàries per a dur a terme l'execució.  
e) Esbrinament del patrimoni, embargaments i subhastes.  
f) Realització dels tràmits necessaris per a l'adopció de mesures alternatives a la subhasta judicial, en els supòsits d'execució no dineràries, i si s'ha desatés el requeriment, actuacions procedents a instàncies de l'executant.  
g) Qualsevol altra funció d'execució que les lleis no atribuïsquen expressament al jutge o magistrat.  
Les anteriors funcions es duen a terme en coordinació amb les corresponents unitats processals de suport directe i amb la resta de serveis comuns processals.  
  
Tercer. Direcció del Servei Comú Processal d'Execució  
El Servei Comú Processal d'Execució estarà dirigit per un director del servei, que pertanyerà al cos superior jurídic de lletrats de l'Administració de justícia.  
  
Quart. Relació de llocs de treball de les unitats processals de suport directe i del Servei Comú Processal d'Execució  
Els llocs de treball que componen les unitats processals de suport directe i el Servei Comú Processal d'Execució, així com les retribucions aplicables a aquests, seran els que s'estableixen en la resolució d'aprovació de la relació de llocs de treball.  
  
Cinqué. Entrada en vigor  
La present resolució entrarà en vigor l'endemà de la seua publicació en el Diari Oficial de la Generalitat Valenciana.  
  
Contra la present resolució, que no esgota la via administrativa, es podrà interposar recurs d'alçada davant de la Secretaria Autonòmica de Justícia, en el termini d'un mes a comptar des de l'endemà de la seua publicació, de conformitat amb els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 8 de març de 2019.- La directora general de Justícia: Verónica López Ramón.